**VYHLÁSENIE PREDKLADATEĽA**

Návrh zákona, ktorým sa mení a dopĺňa zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov v znení neskorších predpisov a o zmene a doplnení niektorých zákonov sa predkladá s rozpormi s Ministerstvom financií SR, Ministerstvom hospodárstva SR, Ministerstvom dopravy SR, Ministerstvom vnútra SR, Asociáciou priemyselných zväzov a dopravy, Asociáciou zamestnávateľských zväzov a združení, Republikovou úniou zamestnávateľov, Klubom 500, Združením miest a obcí Slovenska, Úniou miest Slovenska a Hlavným mestom Slovenskej republiky Bratislava.

**Ministerstvo financií SR**

Požiadavka, aby boli negatívne vplyvy návrhu zákona rozpočtovo zabezpečené v rámci schválených limitov dotknutých subjektov rozpočtu verejnej správy na príslušné rozpočtové roky bez dodatočných požiadaviek na štátny rozpočet.

**Ministerstvo životného prostredia SR:** Výpočet rozpočtovo nekrytých výdavkov, uvedený v doložke vplyvov, je založený na potrebe reálnej vykonateľnosti a uskutočniteľnosti procesnej i vecnej stránky návrhu zákona. Ide o nevyhnutné výdavky spojené s vykonaním opatrení v nadväznosti na formálne konanie o porušení povinností zo strany Európskej komisie voči Slovenskej republike č. 2017/2035, ktoré je aktuálne v štádiu žaloby, súvisiacej s uzatváraním a rekultiváciou skládok odpadov a opatrení súvisiacich so schváleným zákonom č. 200/2022 Z. z. o územnom plánovaní a zákonom č. 201/2022 Z. z. o výstavbe.

**Ministerstvo hospodárstva SR, Asociácia priemyselných zväzov a dopravy, Republiková únia zamestnávateľov, Asociácia zamestnávateľských zväzov a združení a Klub 500**

Nesúhlas s úpravou konaní tak, aby predlžovali proces integrovaného povoľovania.

**Ministerstvo životného prostredia SR:** Úprava konania vo vzťahu k procesu integrovaného povoľovania a posudzovania vplyvov na životné prostredie sú upravené aj v zmysle pripomienok uplatnených v rámci medzirezortného pripomienkového konania a rozporového konania. Uskutoční sa rokovanie k tejto problematike s vysvetlením priebehu procesov.

**Ministerstvo dopravy SR**

Požiadavka neintegrovať proces posudzovania vplyvov na životné prostredie s rozhodovaním o stavebnom zámere pri líniových stavbách (diaľnice, cesty, železnice), návrh ponechať kompetencie špeciálneho stavebného úradu Ministerstvu dopravy Slovenskej republiky. Vrátane návrhu na súvisiacu novelizáciu zákona č. 201/2022 Z. z.

**Ministerstvo životného prostredia SR:** Uvedená legislatívna úprava týkajúca sa povoľovania líniových stavieb nie je predmetom predloženej legislatívy. Novela v predloženom rozsahu znenia nerieši integrovanie zákona č. 201/2022 Z. z. o výstavbe a procesu posudzovania vplyvov na životné prostredie. Úprava spojeného konania o posudzovaní vplyvov na životné prostredie a konania o stavebnom zámere bude predmetom nového zákona o posudzovaní vplyvov na životné prostredie.

**Ministerstvo hospodárstva SR**

1. Nad rámec predloženého návrhu žiada upraviť v prílohe č. 8 zákona o EIA Tabuľke 2 limitné hodnoty pre energetický priemysel tak, aby nastalo významné zjednodušenie výstavby výrobných zariadení a súvisiacej infraštruktúry pre zariadenia využívajúce obnoviteľné zdroje energie.

**Ministerstvo životného prostredia SR:** Úprava prílohy č. 8 k zákonu č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov nie je účelom tejto novely. Ministerstvo životného prostredia Slovenskej republiky upraví prahové hodnoty pre navrhované činnosti využívajúce obnoviteľné zdroje energie v návrhu nového zákona o posudzovaní vplyvov na životné prostredie tak, aby boli v súlade so smernicami a nariadeniami Európskej únie a zároveň umožnili rozvoj a zjednodušenie povoľovacích konaní so zachovaním záujmov ochrany životného prostredia.

2. Požiadavka na doplnenie možnosti a podmienky energetického zhodnotenia odpadov (vrátane stavebných odpadov) do Programu odpadového hospodárstva SR.

**Ministerstvo životného prostredia SR:** Obsahové položky Programu odpadového hospodárstva SR boli zapracované v súlade so sekundárnou legislatívou EÚ. Možnosť energetického zhodnotenia odpadov nie je v rámcovej smernici o odpade uvedená.

**Ministerstvo pôdohospodárstva a rozvoja vidieka SR**

Požiadavka, aby sa úprava vo vzťahu k zmene prevádzkovateľa vzťahovala len na prevádzkovateľa skládky odpadov.

**Ministerstvo životného prostredia SR:** Vzhľadom na charakter činností prevádzok, ktoré podliehajú integrovanému povoľovaniu a rizík vyplývajúcich zo zmeny prevádzkovateľa, je nevyhnutné riešiť túto problematiku komplexne. V opačnom prípade hrozí riziko náhradného plnenia povinností vyplývajúcich z jednotlivých činností prevádzok a v súvislosti s ukončením činností týchto prevádzok, ktoré bude musieť zabezpečiť štát. V zmysle záveru rozporového konania bolo ustanovenie o zmene prevádzkovateľa precizované.

**Asociácia zamestnávateľských zväzov a združení**

 Nesúhlas s navrhovanou úpravou vo vzťahu k uzatváraniu skládok odpadov vrátane povinnosti prevádzkovateľa skládky odpadov poskytovať informácie súvisiace s uzatváraním skládky odpadov.

**Ministerstvo životného prostredia SR:** Cieľom navrhovanej úpravy je pokryť tie prípady, keď prevádzkovateľ skládky odpadov neplní povinnosti súvisiace s uzavretím a rekultiváciou skládky odpadov. V takomto prípade jeho povinnosti prevezme na seba štát a preto je potrebné, aby mal k dispozícii informácie o skutočnom stave skládky (naplnenosť, prípadné problémy týkajúce sa telesa skládky odpadov). Ak si prevádzkovateľ svoje povinnosti plní, nie je dôvod požadovať od neho informácie o skládke odpadov.

**Združenie miest a obcí Slovenska, Únia miest Slovenska, Hlavné mesto Slovenskej republiky Bratislava**

Požiadavka ponechať možnosť obce zaviesť množstvový zber zmesového odpadu pre komplexnú bytovú výstavbu.

**Ministerstvo životného prostredia SR:** Zavedenie množstvového zberu nielen v individuálnej bytovej výstavbe, má za cieľ znížiť množstvo zmesového odpadu a zvýšiť množstvo vytriedeného odpadu, čo prispeje k zlepšovaniu dosahovania cieľov stanovených v smernici 2008/98/ES o odpadoch. Zavedenie množstvového zberu zároveň prináša spravodlivý systém poplatkov, v ktorom každý občan platí podľa toho, koľko odpadu produkuje.